Ата есімі ортаға оралды.

2 қыркүйекте еліміздің бүкіл мектептерінде Білім күні аталып өтті. Қалада да, ауылда да, үш ай жаз бойы жақсылап тыныққан, бір жасқа есейген, оқу-ғылымға, өнер мен спортқа төселген ұл-қыздар, қасиетті оқу ордасының ауласына ағылды. Ал мектеп табалдырығын алғаш аттаған кішкентайлар, олардың әке-шешесі мен ата-әжесі үшін бұл күн – ерекше есте қаларлық мереке, шәкірт атанған тырнақалды қадамын қызықтайтын қуаныш.

 Перуаш Кәрімұлы атындағы Малтабар орта мектебінде таңсәріден қарбалас дайындық. Балалардың дәстүрлі алғашқы қоңырау мейрамына ортақтасуға бұл жолы ата – аналарға қоса мәртебелі меймандар – ҚР Парламент Мәжілісінің депутаттары Азат Перуашев, Берік Дүйсенбинов, елордалық кәсіпкер Дос Перуашев, аудан әкімі Ермек Нұғыманов арнайы келді. Тайбай ауылдық округінің әкімі Талғат Қияшев, аудандық маслихаттың депутаты Нұртас Маңдаев, ішкі саясат бөлімінің басшысы Кәмила Ахмедиярова, жеке кәсіпкер Ербол Әубәкіров ортамызды толықтырды.

Дәстүрлі жиын қонақтары мен барша қауымға лебізін арнаған аудан әкімі Ермек Нұғыманов Елбасының «Рухани жаңғыру» бағдарламасы мен «Туған жер» бағытының тәлімін жоғары бағалады. Белгілі Алаш қайраткері, сонау атышулы қуғын-сүргін зобалаңында жап шеккен Перуаш ата есімінің түпкілікті қайта жаңғырғаны, ҚР Үкіметінің арнайы Қаулысы шыққаны ел қуанышын еселей түсті. Тарихымыздың зерделенгенін, ұлыларымыздың ұлықталғанын айшықтайтын игі істің бірі. Оған қоса «100 мектеп» бағдарының алғашқы қарлығашы ретінде жаңа білім ордасының игілікке берілгеніне биыл 10 жыл толыпты. Осы айтулы күн құрметіне «Мәңгілік ел» іргесін нығайтатын, аға буынның ізін басатын, ата – ана мен ұстаз үміт ақтайтын білімді де зерделі шәкірттердің түлеп ұша беруін тілеген өңір басшысының жылы лебізі жүрекке жол тауып жатты.

Халық қалаулысы «Ақжол» партиясының жетекшісі Азат Перуашевта игі бастама иелеріне аудан басшылығы мен мәслихатына інілік ризашылығын білдірді. 1 сынып оқушыларына арнайы ала келген алғашқы базарлығын – жазу құралдары жиынтығын табыс етті. Ауданымыздың құрметті азаматы, тыл және еңбек ардагері, ауыл ақсақалы Амантай Имағамбетовтың бата-тілегі белгілі өнерпаз ініміз Алдияр Алдасүгіровтың орындауындағы «Бөгенбай батыр» патриоттық әнімен әрленді.

Білікті жетекші Руслан Хамзин басқаратын ұжымның да білім-тәрбие саласында өзіндік жетістігі баршылық. Өткен 2016-2017 оқу жылындағы түлектердің ҰБТ сынағында мектеп ауданда үшінші орынды иеленді. Жаңартылған бағдарламамен, заман талабына ілесе жұмыс жүргізген ұйымшыл да зерделі әріптестер ұжымы биыл тиісті 4 маманмен толықты. Эльмира Құсайынова химия, Үміт Төлендинова ағылшын тілі пәнін оқытады. Айгүл Тілеулесова үшінші сыныпты қарамағына алды. Абу Диас дене тәрбиесі сабағы арқылы ауыл баласын саламтты өмір салтына, бұқаралық спортқа бейімдемек ниетте. Бірінші сынып табалдырығын аттаған, өң – жүзі бақыт пен қуаныштан бал-бұл жанған 17 өрен тәжірибелі мұғалима Баян Дюсембаеваның еншісіне тиді. Шағын орталықтың бүлдіршіндерін есептемегенде, 1-11 сыныпта жалпы 111 оқушы оқытылатын болады.

Мерекелік концерт сахнасын 8-9 сынып оқушыларынан құралған, аға тәлімгер Айсұлу Әренованың жетекшілігіндегі «Алтынай» би тобы, жеке дауыстағы әнші Дильназ Сүлейменова көремдеді. Бірінші сыныптың біл тілді әдеби монтажы ересекетрдің еңсесін, мемлекеттік тіліміздің мәртебесін тағы бір саты биіктетті.

11 сынып оқушысы Айдос Жұмабаев пен 1 сынып оқушысы Мөлдір Базарбай соққан, оқудың басталғанын жария еткен алғашқы қоңырау үнімен аудан әкімі мен Мәжіліс депутаты ішке енді. Кішкентайлар сабақ алатын, арнайы жабдықталған сынып бөлмесінде бүгіннен бастап қаланатын білім іргетасының мәңгі мықты, мектеп өмірінің мәнді де қызықты болуына тілектестік ниет білдріді.

Сонымен барлық сыныптарда «Мен өз елімнің патриотымын» тақырыбы қамтылған танымдық сабақ басталды.

Ия, тәуелсіз Отанның болашағын қалауды көздеген ауыл ұстаздарының, жалпы бүкіл білім қызметкерлерінің қиын да қажырлы еңбегі Мәңгілік елде мәңгі толымды табысымен ақтала берсін.

«Ереймен» аудандық қоғамдық-саяси газетінің тілшісі Нұрлыбек Мұратбекұлы.